Antiope (kleinplaneetnaam: 90 Antiope) is 'n dubbele asteroïde in die buitenste asteroïdegordel. Dit is op 1 Oktober 1866 deur Robert Luther ontdek. In 2000 is ontdek dit bestaan uit twee feitlik ewe groot liggame wat om mekaar wentel. Teen 'n gemiddelde deursnee van sowat 88 km en 84 km, is albei komponente onder die 500 grootste asteroïdes. Antiope is lid van die Temisfamilie van asteroïdes wat sekere wentelelemente deel. Die asteroïde se naam kom uit die Griekse mitologie, maar dit is onseker of hierdie Antiope die Amasone of die moeder van Amfion en Zetos was. Sedert die ontdekking dat die liggaam 'n dubbele voorwerp is, verwys die naam Antiope na die grootste van die twee voorwerpe, terwyl die kleinste een die voorlopige naam S/2000 (90) 1 het. Die naam "Antiope" word ook gebruik om na die dubbelvoorwerp as 'n geheel te verwys. Die merkwaardigste feit omtrent Antiope is dat dit uit twee komponente van omtrent dieselfde grootte bestaan (die verskil in massa is minder as 2,5%), wat dit 'n ware "dubbele" asteroïde maak.